Na temelju članka 31.a i članka 35. stavak 2. Zakona o lokalnoj i područnoj (regionalnoj) samoupravi („Narodne novine” broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, i 19/13-pročišćeni tekst, ispravak Zakona 137/15- pročišćeni tekst, 123/17, 98/19 i 144/20) te članka 26. stavak 2. Statuta Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21, 43/21-pročišćeni tekst), Općinsko vijeće Općine Jelenje, na sjednici održanoj 14. lipnja 2023. godine, donijelo je

**O D L U K U**

**o naknadama za rad u Općinskom vijeću Općine Jelenje i radnim tijelima Općinskog vijeća Općine Jelenje**

**Članak 1.**

Ovom se Odlukom utvrđuje naknada za rad (u daljnjem tekstu: naknada) u Općinskom vijeću Općine Jelenje (u daljnjem tekstu: Općinsko vijeće) i radnim tijelima Općinskog vijeća Općine Jelenje.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Članovi Općinskog vijeća i članovi radnih tijela Općinskog vijeća imaju pravo na naknadu za rad.

**Članak 3.**

Pravo na naknadu iz članka 2. ove Odluke ostvaruje se u netoiznosu po članu predstavničkog tijela kako slijedi:

- predsjednik Općinskog vijeća: 318,00 eura po sjednici,

- potpredsjednik Općinskog vijeća: 276,00 eura po sjednici,

- ostali članovi Općinskog vijeća: 119,00 eura po sjednici.

Pravo na naknadu iz stavka 1. ovog članka ostvaruje se uz primjenu ograničenja propisanog člankom 5. ove Odluke te uz uvjet nazočnosti na sjednici.

**Članak 4.**

Članovi radnih tijela Općinskog vijeća imaju pravo na naknadu za rad u radnim tijelima u netoiznosu od 30,00 eura za svako prisustvovanje sjednici radnog tijela.

Predsjednik radnog tijela Općinskog vijeća ima pravo na naknadu za rad u radnom tijelu u netoiznosu od 40,00 eura za svako prisustvovanje sjednici radnog tijela.

Pravo na naknadu iz stavka 1. i 2. ovog članka ostvaruje se uz primjenu ograničenja propisanog člankom 5. ove Odluke te uz uvjet nazočnosti na sjednici.

**Članak 5.**

Ukupno isplaćena naknada za rad u predstavničkom tijelu i radnim tijelima Općinskog vijeća članovima Općinskog vijeća, temeljem članka 3. i članka 4. ove Odluke, u jednoj kalendarskoj godini ne može prelaziti slijedeće netoiznose:

- predsjednik Općinskog vijeća: 1.592,67 eura,

- potpredsjednik Općinskog vijeća: 1.380,31 eura,

- ostali članovi Općinskog vijeća: 1.061,78 eura.

**Članak 6.**

Osim prava na naknadu iz članka 3. i 4. ove Odluke, članovima Općinskog vijeća i radnih tijela Općinskog vijeća pripada i pravo na dnevnicu, naknadu prijevoznih troškova i troškova noćenja za službena putovanja u zemlji i inozemstvu, u najvećem neoporezivom iznosu sukladno važećim poreznim propisima.

**Članak 7.**

Novčana sredstva za naknade iz ove Odluke osiguravaju se u Proračunu Općine Jelenje.

**Članak 8.**

Ova Odluka objavit će se u „Službenim novinama Općine Jelenje“, a stupa na snagu osmog dana od dana objave.

Danom stupanja na snagu ove Odluke prestaje važiti Odluka o naknadama predsjedniku, potpredsjedniku, vijećnicima i članovima radnih tijela Općinskog vijeća Općine Jelenje („Službene novine Primorsko-goranske županije” broj 13/07, 24/16 i „Službene novine Općine Jelenje” broj 39/21).

KLASA: 024-04/23-01/4

URBROJ:2170-20-03-03/09-23-15

Dražice, 14. lipnja 2023.

PREDSJEDNICA

OPĆINSKOG VIJEĆA OPĆINE JELENJE

Izabela Nemaz